En ukendt gerningsmand brød lørdag aften ind på en sygeplejeklinik i Støvring og stak af med et større antal livsfarlige piller. Det oplyser vagtchef ved Nordjyllands Politi Bruno Brix søndag. Politiet efterlyser nu vidner, der kan have set, hvad der er foregået og kan hjælpe med at finde gerningsmanden. Politiet opfordrer folk på det kraftigste til at takke nej til pillerne, hvis man skulle blive tilbudt dem. Indbruddet fandt sted omkring klokken 20.45 på Mastruplundvej, hvor gerningsmanden knuste en rude i en terassedør ind til klinikken. Det lykkedes herefter tyven at slippe af sted med 30 contalgin-tabletter, et ukendt antal ritalinpiller og 30-40 styk tabletter af mærket rivotril. Pillerne bruges til henholdsvis at smertelindre, behandle ADHD og behandle epilepsi og kan være livsfarlige i de forkerte hænder. En person er efterfølgende blevet set cykle væk fra klinikken. Bruno Brix oplyser, at sikkerheden på sygeplejeklinikken har levet op til alle regler.

Referat:
Et større antal farlige piller blev lørdag aften stjålet fra en sygeplejeklinik i Støvring.